Сэхъурокъуэ Хьэутий: Ди зэхуаку дэлъ пщIэмрэ дзыхьымрэ зэтедгъэувэжын хуейщ
Ди газетым зэрытетащи («АП», мазаем и 27), «Кавказым щызэдэлажьэхэр» мыкоммерцэ дарэгъу организацэм и жэрдэмкIэ, Къэбэрдей-Балъкъэрым щыхьэщIащ эксперт-щхьэхуит, «Куржым и гугъапIэхэр» экономикэ программэм и унафэщI, экономикэ щIэныгъэхэм я доктор, профессор Гиорхелидзе Демур, Евразие институтым и лIыкIуэ, публицист Апхаидзе Шота, «Кавказым щызэдэлажьэхэр» мыкоммерцэ IуэхущIапIэм и унафэщI, Москва къалэм дунейпсо зэхущытыкIэхэмкIэ и къэрал институтым Кавказыр джынымкIэ и центрым и щIэныгъэ лэжьакIуэ нэхъыжь Силаев Николай сымэ.
Куржы къэралыгъуэм и лIыкIуэхэр къызытекIухьар Кавказ Ищхъэрэм щекIуэкI Iуэхухэр зрагъэщIэну, цIыхухэм я гупсысэкIэм зыщагъэгъуэзэну, езыхэм я Iуэху зытетыр гъунэгъу хэгъуэгухэм щыпсэухэм ирагъэщIэну арат. Ахэр КъБКъУ-м щаIущIащ егъэджакIуэхэмрэ студентхэмрэ, КъБР-м ЩэнхабзэмкIэ и фондым, КъБР-м и Жылагъуэ палатэм щыIахэщ.
КъБР-м и Жылагъуэ палатэм щекIуэкIа зэIущIэм хэтащ абы и унафэщI Тау Пщыкъан, абы и къуэдзэ Аттаев Жэмал, Дунейпсо, Къэбэрдей Адыгэ Хасэхэм я тхьэмадэхэу Сэхъурокъуэ Хьэутийрэ ХьэфIыцIэ Мухьэмэдрэ, «Вече» урыс щэнхабзэ зэгухьэныгъэм и Iэтащхьэ Канунников Анатолэ, КъБЩIИ-м и унафэщI Иуан Петр, КъЖЗЗС-м и тхьэмадэ Къалмыкъ Жылэбий, жылагъуэ, политикэ лэжьакIуэ цIэрыIуэ Нэхущ Заурбий сымэ, нэгъуэщIхэри.
ДАХ-м и тхьэмадэм зэIущIэм щыжиIар къызэщIэгъэстакIуэ зыбжанэм зэхьэкIауэ цIыхубэм зэрыхагъэIуам къыхэкIкIэ, тыдодзэ Сэхъурокъуэ Хьэутий къипсэлъар.
«ПщIэ зыхуэтщI ди хьэщIэ лъапIэхэ, Куржым и лIыкIуэхэр Къэбэрдей-Балъкъэрым къызэрыкIуар мыхьэнэ ин зиIэ Iуэхущ. 1993 гъэм, Шевардна-дзе Эдуард и тетыгъуэм и иужьрей мазэхэм ирихьэлIэу, екIуэкIа «Туризмым и гъуэгукIэ Кавказым — мамырыгъэ» дунейпсо зэхыхьэм хэтыну ди лъахэм никIа лIыкIуэхэм сраунафэщIу Тбилиси сыщыIат. КъБР-м и унафэщIхэм ящыщхэр абы лъандэрэ нэкIуакъым фи деж.
Ди жагъуэ зэрыхъущи, иужькIэ куржы-абхъаз зэпэщIэтыныгъэхэр къэхъейри, ди зэхущытыкIэхэм захъуэжащ. ЗэрыжаIэщи, зэманым псори зэрегъэзэхуэж. Сэ сызэрегупсысымкIэ, нэхъыщхьэр блэкIам и щыуагъэхэм къытедмыгъэзэжынырщ.
Зы лъэныкъуэкIэ къапщтэмэ, дэ гуапэ тщыхъун хуейщ Куржы Парламентым адыгэхэм лъэпкъкIуэд къазэрыхуэкIуар къызэрищтар. НэгъуэщI лъэныкъуэкIэ къапщтэмэ, дэ ди тхыдэм фIыуэ дыщыгъуазэщ, ди лъэпкъым и къекIуэкIыкIар зыхуэдэр дощIэ. Абы ипкъ иткIэ, зыми хуитыныгъэ иIэкъым Урысейм худиIэ къэралкIуэцI зэпыщIэныгъэхэм къыхэIэбэну, Iуэху мыщхьэпэхэм дыкъыхураджэну.
Дэ, псалъэм папщIэ, Осетие Ипщэми Абхъазми дыкIуэурэ фи лъэпкъ зэхущытыкIэхэм дыхэIэбэркъым, абхъазхэр ди къуэшу, ди щIалэ 64-м я щхьэхэр а зауэм халъхьауэ щыт пэтми. Абы ипкъ иткIэ, а Iуэхум тIэкIу дыхуэвгъэсакъ.
ДяпэкIэ, мы Iуэхум нэхъыбэ тепсэлъыхь щыхъуа лъэхъэнэм, фэрэ дэрэ ди дежкIэ мыхьэнэшхуэ иIэщ ди зэхуаку дэлъ пщIэмрэ дзыхьымрэ зэтедгъэувэжын папщIэ блэкIа щыуагъэхэм къытедмыгъэзэжыным, хуэсакъыпэу зыбгъэдэтын хуей лъэпкъ Iуэхур зэIыдмыгъэхьэным.
Ди зэхущытыкIэр езымыгъэфIакIуэ Iуэхухэм дыхэвмыгъэт. НэгъуэщIхэри «No Sochi» жаIэу уэрамым къыщIыдыхьэн щыIэкъым. Ди зэхущытыкIэхэр абы иригъэфIакIуэркъым икIи игъэдахэркъым.
Абы мыхьэнэшхуэ иIэщ ди щIалэгъуалэм я дежкIи. Къыхэбгъэщмэ, нобэ балигъхэм къагурыгъэIуэжын хуейкъым Iуэхур зытетыр. КъекIуэкI псори тэрэзу щIалэгъуалэм къагурыдмыгъаIуэмэ, щытыкIэр къэтIэсхъэныр зыхуэIуа щыIэкъым. Ди губзыгъагъымрэ Iущагъымрэ тхурикъуу Куржыми Къэбэрдей-Балъкъэрми я щIалэгъуалэр тэмэму дунэтIыныр нэхъыщхьэщ».
Зытхыжар
НэщIэпыджэ Замирэщ.
